Av TOR GAUTE SYRSTAD, ASBJØRN ØYHOVDEN og LARS BARTH-HEYERDAHL

– Dette er et av regjeringens løftebrudd. Man gikk til valg på 12.000 nye sykehjemsplasser innen 2015. Det ser vi allerede nå at ikke lar seg løse, sier Tone Wilhelmsen Trøen, stortingskandidat og politisk rådgiver for Høyre.

Trøen er selv fra Eidsvoll og kjenner godt til Vidar Engen og hans situasjon, som TV 2 fortalte om søndag.

I nærmere fire år har 86-åringen i Eidsvoll pleiet sin 85 år gamle kone Aase. Døgnet rundt pleier og medisinerer han kona, som er dement og plages med store hodesmerter. Vidar Engen forteller at han nå er så sliten at han ikke orker mer.

FORTVILER: Vidar Engen (86).

– Jeg føler det sånn. For jeg merker at jeg blir sliten både psykisk og fysisk. Det går ut over meg som helhet, sier Engen.

Se hele innslaget fra TV 2 Nyhetskanalen øverst i artikkelen!

På venteliste

I et år har han søkt om å få plass til henne på en boenhet for demente i Eidsvoll med omsorgsboliger og heldøgns pleietilbud. Og i januar ble det innvilget plass fra kommunen.

Men fortsatt bor hun hjemme. Hun står på venteliste fordi det er fullt.

Slik skal det ikke være, mener Tone Wilhelmsen Trøen.

– Det kjennetegner en vanskelig situasjon, en gripende situasjon. En sliten pårørende og en pasient som antakelig trenger et annet tilbud enn å være hjemme, sier Trøen til TV 2.

– Godt i gang

Hun får støtte av Frps Ketil Solvik-Olsen.

– Jeg synes ikke det er verdig. Når folk har slitt hele livet, skal de kunne gå alderdommen trygt i møte. Da må de vite at velferdssamfunnet fungerer og har plasser ledige til de når de trenger det. Dette er ikke resultater som ble lovt av den rødgrønne regjeringen, sier Solvik-Olsen.

Statssekretær Kjell Erik Øie (Ap) i Helse- og omsorgsdepartementet er uenig i kritikken.

– Vi har sagt at vi skal ha på plass 12.000 nye og rehabiliterte plasser innen 2015. Det er vi godt i gang med å få til. Vi har også styrket kommuneøkonomien, sier Øie til TV 2.

Utslitt

I mellomtiden må Vidar Engen sørge for at hans ektefelle gjennom 54 år får medisinene og pleien hun trenger. Det tærer på kreftene.

– Det er ingen umulighet at jeg kollapser, sier 86-åringen.

Se intervju med Vidar Engen: